**Razstava o Plečniku, mojstru urejanja odprtega prostora**

V Plečnikovi hiši bodo **v petek, 2. februarja, ob 13. uri** odprli razstavo ***Plečnik in Ljubljana: urejanje odprtega prostora***. Na dogodku bodo sodelovali **Blaž Peršin**, direktor Muzeja in galerij mesta Ljubljane, prof. dr. **Matej Klemenčič**, oddelek za umetnostno zgodovino Filozofske fakultete UL, in avtorica razstave mag. **Darja Pergovnik**. Razstava bo na ogled do 12. maja 2024.

Okolice objektov, vrtovi, parki, trgi, ceste, sprehajališča, stopnišča, nabrežja, dvorišča, otroška igrišča, stadion, letno gledališče, spominski in arheološki park, poslovilni kompleks ob pokopališču in tudi grobovi – arhitekt Plečnik je v svojem snovanju Ljubljane oblikoval skoraj vse možne zvrsti mestnega odprtega prostora. Prav tem načelom njegovega ustvarjanja se posveča razstava *Plečnik in Ljubljana: urejanje odprtega prostora*, ki se v petek, 2. februarja 2024, odpira v Plečnikovi hiši. Avtorica razstave je konservatorska svetnica mag. Darja Pergovnik, ki se na Zavodu za varstvo kulturne dediščine Slovenije že vrsto let posveča proučevanju in varovanju Plečnikovih grajenih in zelenih ureditev v Ljubljani. Nekatere od njih so od 28. julija 2021 vpisane na seznam Unescove svetovne dediščine.

Poleg razstave, ki bo postregla z zanimivim spremljevalnim programom – prvi vodstvi z avtorico sta na sporedu že na slovenski kulturni praznik – bo spomladi 2024 izšla tudi obsežnejša publikacija v sozaložništvu Muzeja in galerij mesta Ljubljane in Zavoda za varstvo kulturne dediščine Slovenije.

**SPREMLJEVALNI PROGRAM RAZSTAVE**

5., 6. in 7. 2. 2024 (obvezne prijave na: prijava@mgml.si)

8. 2. 2024, **Prešernov dan**, prost vstop:

* ob 10.30 in 11.30: **prvi vodstvi po razstavi** (obvezne prijave na prijava@mgml.si)
* 12.30, 14.30 in 15.30: **Spoznajmo Plečnikov vrt, vodeni ogledi za odrasle**; vodstva bodo izvedena v primeru lepega vremena (obvezne prijave na prijava@mgml.si)
* 10.00–18.00: krajši **vodeni ogledi** originalno ohranjenega **Plečnikovega domovanja**(za skupine do 7 oseb; Plečnikovega domovanja si brez vodstva ni mogoče ogledati) (obvezne prijave na prijava@mgml.si)
* 10.00–18.00: **samostojen ogled razstave** ***Plečnik in Ljubljana: urejanje odprtega prostora***
* 10.00–18.00: **samostojen ogled stalne razstave *Plečnik.***, ki odstira Plečnikov ustvarjalni in intimni svet
* 15.00–18.00: **Plečnikove tri mestne osi**, predvajanje kratke video pripovedi skozi objektiv fotografa in videasta Toneta Stojka
* ZA DRUŽINE (aktivnosti odprtega tipa, »*drop-in*« delavnica)
10:00–14:00: **Spoznajmo Plečnikovo arhitekturo skozi oči kužka Sivka**, kamišibaj pripoved in interaktivna delavnica za otroke 4+ in družine
*Pridružite se nam ob zgodbici kužka Sivka, ki vam bo skozi svoje oči pripovedoval zgodbo o sebi in mojstru Plečniku. Potem pa zavihajte rokave in zgradite mesto iz kock. Vaši načrti naj bodo brez meja!*
* 14:00–18:00: **Interaktivni arhitekturni kotički za otroke na razstavi**, za otroke 4+ in družine
*Preizkusite se v gradnji s kockami, sestavljanju geometrijskih stebrov, pisanju s Plečnikovimi črkami ter sestavljanju fasade Narodne in univerzitetne knjižnice. Lahko pa se tudi slikate skupaj s kužkom Sivkom in Plečnikovim klobukom.*

20. 3. 2024 ob 17.00

* **Vodstvo** **po razstavi z avtorico** (obvezne predhodne prijave na prijava@mgml.si ali 01 24 12 506)

24. 4. 2024 ob 17.00

* **Po poti Plečnikovega urejanja odprtega prostora v Ljubljani**, vodeni ogled Plečnikove Ljubljane z avtorico razstave; izhodišče: Kongresni trg (obvezne predhodne prijave na prijava@mgml.si ali 01 24 12 506)

11. 5. 2024 ob 11.00

* **Zadnje vodstvo** **po razstavi z avtorico** (obvezne predhodne prijave na prijava@mgml.si ali 01 24 12 506)